Volebné právo občanov EÚ
Môžeme konštatovať, že v demokratickej spoločnosti je právo voliť a byť volený jedno zo základných občianskych práv jednotlivca. Na úrovni EÚ je toto právo zakotvené v článku 19 Zmluvy o založení ES, kde sa hovorí, že každý občan Únie (občanom Únie je každá osoba, ktorá má štátnu príslušnosť členského štátu) s bydliskom v členskom štáte, ktorého nie je štátnym príslušníkom, má právo voliť a byť volený do orgánov miestnej samosprávy vo voľbách v členskom štáte, v ktorom má bydlisko, za rovnakých podmienok ako štátni príslušníci tohto štátu. Okrem tohto práva, majú občania Únie s bydliskom v členskom štáte, ktorého nie sú štátnymi príslušníkmi aj právo voliť a byť volený vo voľbách do Európskeho parlamentu v členskom štáte, v ktorom majú bydlisko, za tých istých podmienok ako štátni príslušníci tohto štátu. Cieľom takejto úpravy je snaha o uplatňovanie princípu rovnosti a nediskriminácie medzi občanmi členských štátov a občanmi iných členských štátov a taktiež je to dôsledkom práva slobodne sa pohybovať a zdržiavať sa na území členských štátov.
Občan, ktorý žije v inom členskom štáte EÚ má právo v tomto štáte voliť a byť kandidátom v komunálnych voľbách a vo voľbách do Európskeho parlamentu. Uplatňujú sa na neho rovnaké podmienky ako na občanov tohto štátu.